行路難二十篇（幷序） 第二章明真照無照
作者：傅翕
朝代：唐

paragraphs: 君不見真照分明性無照，通鑒坦蕩復無平。
安住無明知明照，了達明照之無明。
一心永斷於諸行，始復勤行於不行。
一心非心亦非一，無一無心行不生。
識心即是無生法，非離生法有無生。
若知諸緣性無起，隨心顛倒任縱橫。
解了空心無隔礙，世間言論不庸爭。
若復苦欲爭言論，方爲貪癡之所盲。
是故經說樂知見，五陰塵勞隨復生。
若能專心復本際，自得正道坦然平。
性正心平無有正，假設平正引羣生。
行路難，路難常居五陰山。
湼槃虛玄不爲寂，雖有生死獨清閑。